Il-President tal-Istati Uniti, Joe Biden, sejjaħ biex iċ-ċittadini Amerikani kollha li għad fadal fl-Ukrajna jitilqu mill-aktar fis minn dan il-pajjiż. Dan meta l-potenzjal ta' invażjoni tal-Ukrajna mill-qawwiet tar-Russja hu dejjem aktar reali, bl-Ewropa qed tiffaċċja l-possibbiltà tal-ewwel gwerra fi ħdanha minn wara l-konflitt fil-Balkani tas-snin disgħin. Biden qal ukoll li mhux beħsiebu jibgħat it-truppi tiegħu biex jeħilsu lill-Amerikani li jkun fadal fl-Ukrajna 'f'każ li dan il-pajjiż ikun qed jikkumbatti invażjoni mir-Russja'. Intant – u minkejja l-aħħar sforzi diplomatiċi – l-iżbroff ta' gwerra fir-reġjun speċifiku kapaċi jseħħ minn siegħa għall-oħra u avolja Moska għadha qed tgħid li mhix qed taħseb f'invażjoni tal-Ukrajna. Fil-preżent, ir-Russja għandha 'il fuq minn 100,000 suldat mal-fruntiera tal-Ukrajna, bil-qawwiet ta' Moska anki jinsabu għaddejjin bl-eżerċizzji militari mal-Belarus. Dan waqt li l-Ukrajna akkużat lir-Russja b'li qed timblokkalha l-aċċess għall-baħar fi żmien meta l-qawwiet tal-baħar Russi kienu qed iħejju l-eżerċizzji navali. Kelliema għall-Kremlin ( f'Moska) sostnew, sadanittant, li r-Russja qed taħseb biex tinforza 'il-linji ħomor' biex taċċerta li l-Ukrajna ma tissieħeb qatt fl-Alleanza tan-NATO. Fl-aħħar sigħat, il-Mexxejja tal-Punent kienu qed isegwu l-iżviluppi fil-Belarus u mal-fruntiera tal-Ukrajna wara li l-Prim Ministru tar-Renju Unit, Boris Johnson, tenna li l-Ewopa tinsab għaddejja mill-akbar theddida għas-sigurtà għal għexieren ta' snin. U d-Dipartiment tal-Istat Amerikan qed ikompli joħroġ l-istqarrijiet biex iċ-ċittadini Amerikani joħorġu kemm jista' ikun malajr mill-Ukrajna. Il-President Biden wissa wkoll li l-Ukrajna qed tiffaċċja waħda mill-akbar Armati tad-dinja u li l-affarijiet, f'dik iz-zona,. kapaċi jeskalaw malajr ħafna. Madankollu, ma naqsux l-isforzi bit-tama li tirbaħ id-diplomazija u wara li l-kelliema rispettivi għar-Russja u l-Ukrajna ammettew li ma waslu mkien l-aħħar taħditiet ma' Uffiċjali mill-Ġermanja u Franza. It-taħditiet kienu intiżi għat-tmiem tal-konflitt separatista fil-lvant tal-Ukrajna li ilu mill-2014, wara li r-Russi kienu ħatfu l-penisola tal-Krimea lill-Ukrajna u għaqqditha ma' arthom. Sadanittant, ir-rappreżentant speċjali tal-Ukrajna, Andriy Yermak, qal li xorta waħda 'fadal rieda qawwija għal negozjati, bil-proċess tad-djalogu ( mal-partijiet interessati) għandu jkompli'. Min-naħa tiegħu, il-Prim Ministru Johnson qed jittama li politika ta' deterrent qawwi, flimkien mad-diplomazija, jgħinu lejn soluzzjoni tal-kriżi bejn l-Ukrajna u r-Russja. Madankollu, Johnson qal ukoll, bla tlaqliq, li s-sitwazzjoni hi waħda perikoluża għall-aħħar. Is-Segretarju tad-Difiża Britanniku, Ben Wallace, qed iħejji biex jiltaqa', f'Moska, mal-Ministru tad-Difiża Russu, Sergei Shoigu. Dan wara li l-Ħamis, fil-kapitali Russa, saret konferenza tal-aħbarijiet konġunta mimlija bit-tensjoni u fejn il-kelliema ewlenin kienu l-Ministru Russu għall-Affarijiet Barranin Sergei Lavrov u Liz Truss is-Segretarju tar-Renju Unit bl-istess deskasteru. Sergei Lavrov, sadanittant, sostna li 'hemm ħafna x'wieħed jirranġa' fir-rigward tar-relazzjonijiet bejn pajjiżu u r-Renju Unit', b'Liz Truss takkuża lir-Russja b'li qed tippersisti 'bil-kliem u stqarrijiet li jfakkru fl-era tal-Gwerra Bierda'.